L’Eliana activa un Punt de Recàrrega Gratuïta per a vehicles elèctrics al Centre Sociocultural
24 de Gener de 2019

Funciona amb una APP

Ja està en funcionament el punt de recàrrega per a vehicles elèctrics instal·lat al pàrquing del Centre Sociocultural de l’Eliana.  Té dos preses de connexió. Qualsevol ciutadà pot utilitzar-lo de manera gratuïta.  Només cal descarregar-se en un smartphone una APP que es diu ELECTROMAPS que val per a desbloquejar el punt, a més de per a saber de bestreta si està actiu.

L’empresa adjudicatària Energetia, mantindrà i gestionarà la instal·lació per a l’Ajuntament durant dos anys. Realitzarà estadístiques d’ús i consum i ha de resoldre  les incidències amb assistència telefònica a l’usuari.

La instal·lació ha supost una inversió de 7.160 euros, amb una part subvencionada per l’Institut Valencià de Competitivitat Empresarial (IVACE) i una altra part provinent de fons de l’Ajuntament.

Els temps de recàrrega depenen de la capacitat de la bateria del vehicle i altres característiques. Un Renault ZOE-40, per exemple, en esta estació pot carregar el 80% en hora i mitja aproximadament.

L’edil de medi ambient, Cristina Díaz, ha recordat que l’evolució cap a una mobilitat sostenible constituix un dels eixos prioritaris de l’Ajuntament de l’Eliana, per això, ha recalcat: “la nostra estratègia implica recolzar les iniciatives que donen prioritat a les formes de transport més netes i eficients. Un dels principals punts en els quals es basa l’estratègia és el foment de la mobilitat elèctrica i amb eixa finalitat hem instal·lat este primer punt municipal per a vehicles elèctrics”.